Noverint universi presentes litteras inspecturi quod ego Alaydis, mater ducis Burgundię, requisita ab executoribus testamenti fratris mei domini Guillermi de Vergeio perhibere testimonium super elemosina quam fecerat pater meus Hugo, dominus Vergeyi, monasterio et Fratribus beatę Marię Cistercii, testimonium meum notum facio universis, videlicet quod predictus H., pater meus, XX sextaria frumenti in elemosinam perpetuam contulit monasterio et Fratribus pretaxatis, percipienda apud Rovram in quinquaginta sextaria quę sibi annuatim ibidem debebantur, de quibus etiam multas alias elemosinas quas in testamento suo ordinaverat persolvi precepit. Contigit postea elapso aliquot annorum curriculo patre meo mortuo, fratrem meum predictum G., de consensu matris meę jam dictum redditum de Rovra cum Odone, duce Burgundię, domino et viro meo, pro sexaginta libratis terrę apud Brianne et pro illa summa pecunię de qua redempta fuit gageria de Viez Chastel a domino Montis Regalis, quam tenebat obligatam sub nomine feodali, permutasse. In cujus testimonium presentes litteras tradidi sigilli mei munimine roboratas. Actum anno Domini M°CC°XL. IIII° mense novembri.